钦定古今图书集成/历象汇编/岁功典/第039卷 > 《荆楚岁时记》 > 寒食事考
## 钦定古今图书集成/历象汇编/岁功典/第039卷 > 《荆楚岁时记》 > 寒食事考

去冬节一百五日，即有疾风甚雨，谓之“寒食。”禁火三
日，造《饧大麦粥

据历合在清明前二日，亦有去冬至一百六日者。《琴操》曰：“晋文公与介子绥俱亡，子绥割股以啖文公。文公复国，子绥独无所得。子绥作《龙蛇之歌》而隐，文公求之不肯出，乃燔左右木，子绥抱木而死。文公哀之，令人五月五日不得举火。” 又周举《移书》及魏武《明罚令》，陆翙《邺中记》并云：“寒食断火，起于子推。” 《琴操》所云子绥，即推也。又云五月五日，与今有异，皆因流俗所传。据《左传》及《史记》，并无介子推被焚之事。按《周书司烜氏》，“仲春以木铎循火禁干国中。” 注云：“为季春将出火也。” 今寒食准节气是仲春之末，清明是三月之初，然则禁火盖周之旧制。陆翙《邺中记》曰：“寒食三日醴酪，又煮粳米及麦为酪，捣杏仁煮作” 粥。《玉烛宝典》曰：“今人为大麦粥，研杏仁为酪，引饧沃之。” 孙楚《祭子推文》云：“干饭一盘，醴酪二盂。” 是其事也。

𩰚鸡镂鸡子，𩰚鸡子。

按《玉烛宝典》曰：“此节城市尤多𩰚鸡卵之戏。” 《左传》有季郈𩰚鸡，其来远矣。古之豪家，食称画卵，今代犹染蓝茜杂色，仍加雕镂，递相饷遗，或置盘俎。《管子》曰：“雕卵，熟斲之，所以发积藏，散万物。” 张衡《南都赋》曰：“春卵夏笋，秋韭冬菁。” 便是补益滋味。其𩰚卵则莫知所出。董仲舒书云：“心如宿卵，为体内藏，以据其刚。” 髣，髴，𩰚理也。

打球、秋千、《施钩》之戏

按刘向《别录》曰：“蹴鞠，黄帝所造，本兵势也。或云起于战国。按鞠与球同，古人蹋蹴以为戏也。” 《古今艺术图》云：“秋千，北方山戎之戏，以习轻趫者。施钩之戏，以绠作篾缆相𦊰，绵亘数里，鸣鼓牵之。求诸外典，未有前事。公输子游楚，为舟战，其退则钩之，进则强之，名曰钩强。时越遂以钩为戏，意起于此。” 《涅槃经》曰：“𩰚轮骨轮索，其秋千之戏乎？” 秋千亦施钩之类也。